รายได้รัฐบาลเกินเป้า 9.16 หมื่นล้านบาท
รายได้พิเศษดันรายได้รัฐบาลช่วง 10 เดือนแรกของปีงบประมาณ 2559 สูงกว่าเป้าหมาย 9.16หมื่นล้านบาท
25 ส.ค. 2559

รายได้พิเศษดันรายได้รัฐบาลช่วง 10 เดือนแรกของปีงบประมาณ 2559 สูงกว่าเป้าหมาย 9.16หมื่นล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ในช่วง 10 เดือนแรกของปีงบประมาณ 2559 รัฐบาลจัดเก็บรายได้จำนวน 1.96  ล้านล้านบาท สูงกว่าประมาณการ 9.16 หมื่นล้านบาท หรือ 4.9% และสูงกว่าช่วงเดียวกันปีที่แล้ว 11.1% สาเหตุหลักมาจากการนำส่งรายได้จากการประมูลใบอนุญาตให้ใช้คลื่นความถี่ย่าน 900 และ 1800 MHz (4G) ประมาณ 5.62 หมื่นล้านบาท
นอกจากนี้ การจัดเก็บภาษีสรรพสามิตรถยนต์สูงกว่าเป้าหมาย 7,735 ล้านบาท ภาษีเงินได้บุคคลธรรมดาสูงกว่าเป้าหมาย 7,249 ล้านบาท และภาษีสรรพสามิตน้ำมัน สูงกว่าเป้าหมาย 6,407 ล้านบาท
ทั้งนี้ การเก็บรายได้เมื่อแยกเป็นกรมสรรพากรพบว่า เก็บภาษีต่ำกว่าเป้าหมาย 1.02 แสนล้านบาท กรมสรรพสามิตสูงกว่าเป้าหมาย 1.8 หมื่นล้านบาท กรมศุลกากรเก็บภาษีต่ำกว่าเป้าหมาย 6,018 ล้านบาท รัฐวิสาหกิจส่งรายได้สูงกว่าเป้าหมาย 6,128 ล้านบาท และหน่วยงานอื่นส่งรายได้สูงกว่าเป้าหมาย 1.5 แสนล้านบาท
นายกฤษฎา กล่าวว่า จากสถานการณ์ทางเศรษฐกิจที่ขยายตัวเป็นไปตามที่กระทรวงการคลังคาดการณ์ไว้ รวมทั้งการนำส่งรายได้พิเศษและการบริหารเร่งรัดการจัดเก็บรายได้รัฐบาลอย่างต่อเนื่อง ทำให้การจัดเก็บรายได้รัฐบาลสุทธิในช่วงที่ผ่านมาเป็นไปตามที่กระทรวงการคลังประเมินไว้ สำหรับในช่วงที่เหลือของปีงบประมาณ กระทรวงการคลังคาดว่า จะสามารถจัดเก็บรายได้รัฐบาลได้ตามเป้าหมายที่ตั้งไว้